এবার মসলন্দপুর-সহ পাঁচ স্টেশনে দাঁড়াবে এসি লোকাল

কলকাতা: যাত্রীদের দাবিতে অবশেষে শিয়ালদহ–বনগাঁ (Sealdah-Bongaon) রেলপথে নতুন পাঁচটি স্টেশনে দাঁড়াতে শুরু করল এসি লোকাল ট্রেন (AC Local Train)। আজ থেকে চাঁদপাড়া, মসলন্দপুর, অশোকনগর-সহ মোট পাঁচটি স্টেশনে ট্রেনটির যাত্রাবিরতি হচ্ছে (District News)।

গত ৫ সেপ্টেম্বর বনগাঁ থেকে রানাঘাট হয়ে শিয়ালদহ পর্যন্ত চালু হয়েছিল এসি লোকাল। প্রথমে ট্রেনটি মাত্র নয়টি স্টেশনে থামত। এর পর অশোকনগর ও মসলন্দপুর স্টেশনে যাত্রাবিরতির দাবিতে বিভিন্ন রাজনৈতিক দলের আন্দোলন ও ডেপুটেশন জমা পড়ে। অবশেষে রেল কর্তৃপক্ষ পরীক্ষামূলকভাবে ১৫ সেপ্টেম্বর থেকে ১৫ অক্টোবর পর্যন্ত একমাস নতুন স্টপেজ চালুর সিদ্ধান্ত নেয়।

আরও পড়ুন: জামালপুরে শহীদ স্মরণ অনুষ্ঠান উদ্যোগে তৃণমূল কংগ্রেস

আজ প্রথম দিন মসলন্দপুর স্টেশনে সিপিএমের রেল শ্রমিক সংগঠন মিছিল করে এবং ফুল দিয়ে সাজিয়ে ট্রেনকে স্বাগত জানায়। যদিও প্রতিদিন প্রায় ১৪ হাজার যাত্রী মসলন্দপুর স্টেশন থেকে যাতায়াত করেন, প্রথম দিন এসি লোকালে উঠেছেন ২৩১ জন। টিকিট বিক্রিতে আয় হয়েছে প্রায় ২০ হাজার টাকা।

মসলন্দপুর থেকে শিয়ালদহ পর্যন্ত এসি লোকালের ভাড়া ১০০ টাকা। ভাড়া নিয়ে যাত্রীদের মধ্যে মিশ্র প্রতিক্রিয়া পাওয়া গিয়েছে কারও মতে ভাড়া বেশি, আবার কারও মতে সুবিধার তুলনায় ঠিকই আছে। তবে প্রথম দিন যাত্রীদের উৎসাহ চোখে পড়ার মতো।